Kaare Dybvad Bek (S), 2024-12-17:
Tak for ordet, og tak til forespørgerne for den her debat.
Jeg kan forstå på justitsministeren, at man har aftalt mellem forespørgerne, at justitsministeren ikke deltager i dag, og derfor glæder jeg mig til at være her som repræsentant for regeringen.
Jeg kan selvfølgelig ikke redegøre for de ting, der ligger på Justitsministeriets område, men det kan jeg i hvert fald for min egen del, og det er jo bl.a. også lov om etnisk ligebehandling.
Det er jo alvorlige emner, vi har med at gøre, og racisme og diskrimination er ting, der skal behandles med behørig respekt og grundighed.
Og det er stadig de hensyn, som jeg går til det med, når jeg skal udarbejde en handlingsplan imod racisme.
Det er også noget, som har taget lang tid, og længere tid, end jeg selv havde håbet på.
Det har taget for lang tid, og det vil jeg sådan set gerne beklage over for Folketingets partier.
Der var en kreds af partier, der i 2022 besluttede, at regeringen skulle udarbejde en handlingsplan, men der er jo sket en del siden da.
Der har været et folketingsvalg, og efter det var der en regeringsdannelse, hvorefter en ny regering tiltrådte, og der er selvfølgelig en prioritering i arbejdsopgaverne, herunder indfrielse af de løfter, der er i regeringsgrundlaget.
Samtidig er det selvfølgelig sådan, at racisme er et emne, som ligger os på sinde, og det er et område, hvor der er stærke ønsker og holdninger fra alle tre regeringspartier.
Det er noget, som har skullet diskuteres og undersøges undervejs.
Det har betydet, at handlingsplanen er blevet forsinket.
Men jeg er glad for, at vi i den her uge kan tage hul på drøftelserne om handlingsplanens indhold, og jeg håber, at Folketingets partier vil gå konstruktivt til værks i forhold til de forslag, som vi kommer med.
Jeg er dog alligevel glad for at kunne løfte en del af sløret for, hvad der kommer til at være i handlingsplanen.
Det handler om racisme imod grønlændere i Danmark, som jeg mener er mere udbredt, end vi tidligere har lagt vægt på, og måske også mere, end hvad mange forestiller sig.
Vi har en lang, kompleks historie mellem Danmark og Grønland, og jeg anerkender, at det også har en betydning for den diskrimination, som finder sted i Danmark.
Jeg mener, vi har et fælles ansvar for, at alle i rigsfællesskabet bliver behandlet ordentligt, og det kræver en målrettet og en koordineret indsats.
Regeringen vil med handlingsplanen mod racisme igangsætte en særlig indsats mod den diskrimination, som grønlændere alt for ofte møder i deres hverdag, når de bor og lever i Danmark.
Vi vil oprette en statslig enhed med ansvar for koordinering af statens indsats for ligebehandling af herboende grønlændere.
Den skal sikre, at staten i højere grad arbejder på at imødegå de ligebehandlingsmæssige udfordringer, som grønlændere risikerer at møde i Danmark.
Jeg mener, det er et skridt på vejen mod en større balance i vores rigsfællesskab.
Udlændinge- og Integrationsministeriet udarbejder hvert år en medborgerskabsundersøgelse.
Undersøgelsen indeholder faste spørgsmål med henblik på at måle oplevet racisme i Danmark.
Tallene viser, at 44 pct. af indvandrere og efterkommere med ikkevestlig oprindelse har oplevet diskrimination på grund af deres etniske baggrund inden for det seneste år, og at den andel har været stabil mellem 2012 og 2024.
At tallet har været stabilt i så lang en periode, er noget, som naturligvis ærgrer mig, for jeg mener, at alle skal kunne leve et liv uden at blive mødt af racisme og fordomme i Danmark.
Tak for ordet.
Jeg vil da også gerne stille mig bag ønsket om, at vi kan få alle ordførere op på forreste række.
Der er jo to pladser ved siden af mig, så hvis man kan løse det praktisk, ville det da være en bedre måde at gøre det på.
Det er jeg meget enig i.
Så vil jeg i forhold til det andet spørgsmål sige, at vi først og fremmest bringer tre elementer ind.
Vi har også haft mulighed for at drøfte det kortvarigt, som der har været efterspørgsel på.
Der har vi så gjort det sidste.
Jeg forstår også godt, at man godt kunne ønske sig, at vi selv måske havde fundet på noget nyt, men jeg synes også, det er respekt for den relativt store minoritet, som der er af folk med grønlandsk etnicitet, som bor i Danmark, at man også tager de forslag, som deres organisationer på en eller anden måde har italesat, med, ligesom de drøftelser, jeg har haft med Grønlands regering i Nuuk, selvfølgelig også er en del af den her overvejelse og handlingsplan.